King’s College London headhunttasi professori Juha Keren
Juha Kere on nimitetty genetiikan ja molekyylilääketieteen professoriksi Lontoon King's Collegeen.
Professori Juha Kere aloitti uudessa tehtävässään genetiikan ja molekyylilääketieteen professorina King's Collegen Life Sciences & Medicine -tiedekunnassa syyskuun alussa.
Lontooseen Kere siirtyi Karoliinisesta instituutista, jossa hän on toiminut molekyyligenetiikan professorina vuodesta 2001 alkaen. Karolinskaan Kere houkuteltiin Helsingin yliopistosta Suomen genomikeskuksen johtajan tehtävästä.
- King's College on fantastinen tutkimus- ja opetusympäristö, ja odotan innokkaasti tilaisuutta tarttua uusiin haasteisiin. Samalla haluan vahvistaa tutkimusyhteistyötä 'omien' yliopistojeni välillä, Kere sanoo.
Ruotsin vuosinaan Kere on koko ajan säilyttänyt siteen myös Helsingin yliopistoon ja Folkhälsanin tutkimuskeskukseen.
- Jatkan edelleen tutkimusryhmän johtajana Folkhälsanissa ja tutkijana lääketieteellisen tiedekunnan molekyylineurologian tutkimusohjelmassa, Kere kertoo. - Palkkaa en Helsingistä kylläkään saa, hän lisää.
Myös Karoliininen instituutti haluaa pitää Kerestä edelleen kiinni. - Jatkan Karolinskassa osa-aikaisena - 20 prosenttia - professorina ja tutkimusryhmän johtajana, Kere sanoo.
Tulevaisuudessa professori Keren työkenttä laajenee entisestään. Maaliskuusta 2017 alkaen hän tekee loppuvuoden tutkimusta Japanissa RIKEN-instituutissa Japan Society for the Promotion of Science:n stipendillä, ja tammikuussa 2018 hän ottaa vastaan King's Collegen genetiikan ja molekyylilääketieteen divisioonan johtajan tehtävät.
Kere on julkaissut yli 400 tieteellistä alkuperäisartikkelia ja ohjannut yli 40 väitöskirjaa Suomessa ja Ruotsissa. Hän on ollut vuodesta 2007 lähtien EMBO:n (European Molecular Biology Organisation) jäsen. King'siin rekrytoinnin yhteydessä hän sai arvostetun Royal Society Wolfson Research Merit -palkinnon. Vuonna 2011 hän sai Suomen merkittävimmän lääketieteen alan tunnustuspalkinnon, Matti Äyräpään palkinnon.
Nimitysuutinen King's Collegen verkkosivuilla.
15.9.2016/kv